Diari Oficial de la Generalitat Valenciana


Sumari del DOGV 4330, del 06-09-2002 (2002/9372)

ORDE de 24 de juliol de 2002, de la Conselleria de Cultura i Educació, per la qual es regula la prova única per a obtenció del certificat de cicle elemental i del certificat d'aptitud del cicle superior primer nivell de les ensenyances oficials d'idiomes per règim d'ensenyança lliure.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4330

Data del DOGV
:   06-09-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/9372


Data del document
:   24-07-2002

Organisme emissor
:   Conselleria de Cultura i Educació

Tipus de document
:   Ordre

Correcció d'errades

Anàlisi jurídica

 Descriptors 

:   * examen
    * ensenyament d'idiomes
    * legislació
    * títol d'estudis

ORDE de 24 de juliol de 2002, de la Conselleria de Cultura i Educació, per la qual es regula la prova única per a obtenció del certificat de cicle elemental i del certificat d'aptitud del cicle superior primer nivell de les ensenyances oficials d'idiomes per règim d'ensenyança lliure. [2002/9372]
  
El Reial Decret 967/1988, de 2 de setembre (BOE de 10 de setembre), va regular les ensenyances corresponents al primer nivell de les ensenyances especialitzades d'idiomes. En el seu desenrotllament, els Reials Decrets 1523/1989, d'1 de desembre (BOE 18.12.89), 42/1992, de 24 de gener (BOE 05.02.92), van aprovar els continguts mínims corresponents a les ensenyances especialitzades d'idiomes corresponents a les llengües estrangeres i les llengües espanyoles, respectivament.
  
L'article 50.2 de la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), ratifica i dóna vigència al Reial Decret mencionat. La disposició final primera 2 atribuïx les competències de desenrotllament a les Comunitats Autònomes en virtut de la transferència de competències dels seus respectius Estatuts d'Autonomia.
  
En virtut d'això, l'Orde de 2 de gener de 1991 (DOGV 13.02.91) va autoritzar la impartició de les noves ensenyances a les Escoles Oficials d'Idiomes. Així mateix el Decret 48/1993, de 5 d'abril (DOGV 15.04.93), va regular els objectius i continguts del primer nivell de les ensenyances de valencià en les Escoles Oficials d'Idiomes de la Comunitat Valenciana.
  
Atesa la importància creixent de l'interés social i laboral per les ensenyances d'idiomes, la seua incidència en el procés d'integració europea i l'ampliació de l'oferta educativa a l'ampliar-se el nombre d'Escoles Oficials d'Idiomes en el territori de la Comunitat Valenciana aconsellen donar un tractament homogeni a la prova per a l'obtenció directa del certificat elemental i del certificat d'aptitud del cicle superior, de forma que dites titulacions o certificats responguen a criteris homologables,
  
Per això, en virtut de les competències que m'atribuïx el Reial Decret 2093/1983, de 28 de juliol,
  
ORDENE
  
Primer
  
S'autoritza a les Escoles Oficials d'Idiomes de la Comunitat Valenciana a realitzar la prova per a l'obtenció per règim d'ensenyança lliure del certificat elemental i del certificat d'aptitud, en les condicions que establix la present Orde.
  
Segon
  
1. Anualment es realitzarà una prova, al juny, per a l'obtenció en règim lliure de les mencionades titulacions.
  
2. La matriculació de l'alumnat per a la prova de juny es produirà en el mes de febrer.
  
3. Les direccions de les Escoles Oficials d'Idiomes podran coordinar les dates de matriculació sempre que no se sobrepasse l'últim dia laborable del dit mes.
  
Tercer
  
1. Són condicions dels aspirants per a la concurrència a la prova d'obtenció del certificat elemental, en concordança amb el que indica l'article 8é.1 del RD 967/1998:
  
- estar en possessió del títol de Graduat en Educació Secundària o equivalent a efectes professionals i/o acadèmics,
  
- haver cursat el primer cicle de l'ensenyança secundària obligatòria o estar en possessió del títol de Graduat Escolar, del certificat d'Escolaritat o d'Estudis Primaris (art. 50/3 LOGSE),
  
- disposar del permís de residència temporal o permanent, o l'autorització del Ministeri de l'Interior prevista en l'article 33.2 de la Llei Orgànica 8/2000 en cas de ser estranger no comunitari, en la data de realització de la prova,
  
- estar matriculat com a alumne o alumna lliure en l'Escola Oficial d'Idiomes en què haja de realitzar la prova en la convocatòria corresponent.
  
2. Són condicions dels aspirants per a la concurrència a la prova d'obtenció del certificat d'aptitud de cicle superior en concordança amb què indica l'article 9é.1 i 2 del RD 967/1998:
  
- estar en possessió de la certificació acadèmica que acredite haver superat el cicle elemental,
  
- disposar del permís de residència temporal o permanent, o l'autorització del Ministeri de l'Interior, prevista en l'article 33.2 de la Llei Orgànica 8/2000 en cas de ser estranger no comunitari, en la data de realització de la prova, i
  
- estar matriculat com a alumne o alumna lliure en l'Escola Oficial d'Idiomes en què s'haja de realitzar la prova, en la convocatòria corresponent.
  
Quart
  
1. És objecte de la prova la superació del nivell exigit, en cada idioma, per a l'obtenció del corresponent certificat, d'acord amb els continguts mínims establits pels Reials Decrets 1523/1989 d'1 de desembre (BOE 18.12.89), i 42/1992, de 24 de gener (BOE 05.02.92), que van aprovar els continguts mínims corresponents a les ensenyances especialitzades d'idiomes corresponents a les llengües estrangeres i a les llengües espanyoles respectivament, i pel Decret 48/1993, de 5 d'abril (DOGV 15.04.93), per a les ensenyances de valencià.
  
2. La prova de cada idioma serà única i s'articularà en cinc àmbits, corresponents a les competències bàsiques:
  
- expressió escrita
  
- comprensió escrita
  
- expressió oral
  
- comprensió oral
  
- prova lèxicogramatical
  
3. La prova en cada idioma agruparà temporalment els cinc àmbits en dos sessions:
  
1a sessió: àmbits:
  
- expressió i comprensió escrita
  
- competència lexicogramatical
  
- comprensió oral
  
amb una duració màxima de 4 hores.
  
2é sessió: àmbit expressió oral.
  
Entre la 1a i 2a sessió és imprescindible que s'hagen publicat les qualificacions de la 1a sessió.
  
4. El model de prova i els criteris d'avaluació en cada idioma serà únic.
  
5. Cada u dels exercicis de la primera sessió serà eliminatori.
  
Quint
  
1. Per a elaborar el model de prova única la Direcció General d'Ordenació i Innovació Educativa i Política Lingüística constituirà una comissió d'experts de cada un dels idiomes que s'impartixen en les Escoles Oficials d'Idiomes de la Comunitat Valenciana.
  
1. Esta comissió tindrà com a funcions:
  
- determinar un model de prova per a cada una de les convocatòries anuals.
  
- establir els criteris per a la correcció i avaluació de la prova, degudament pilotats.
  
- determinar les característiques de l'exercici de competència lèxico gramatical a fi d'adaptar-lo a la peculiaritat de cada idioma.
  
- establir les característiques tècniques de l'aula o de l'exercici, si és procedent.
  
- la resolució dels conflictes que es puguen presentar respecte al model de prova.
  
2. La tipologia de l'exercici quedarà establida en cada convocatòria
  
Sext
  
1. Per a la correcció dels exercicis i la valoració de l'alumnat concurrent en cada exercici es formarà, en cada escola i en cada idioma, un tribunal compost per un mínim de dos professors de l'idioma corresponent. Cada tribunal podrà designar equips examinadors i correctors, compostos per un mínim de dos persones, segons el nombre d'alumnes i les necessitats. Serà imprescindible la concurrència de dos professors per a l'exercici o exercici orals.
  
2. La composició d'este tribunal es farà pública en el tauler d'anuncis del centre amb antelació a la realització de la prova, i les seues competències són: la coordinació de proves, la resolució de conflictes que puguen derivar-se de la realització de la prova, la coordinació dels equips si és procedent, així com els aspectes derivats d'estes competències.
  
3. En el cas que en un idioma i escola, únicament existisca un professor, la Direcció Territorial corresponent, quan existisquen en el seu àmbit territorial més escoles que impartisquen el dit idioma, podrà designar un tribunal únic en el conjunt de l'àmbit territorial, i anomenarà especialistes en aquells llocs on sorgisca la necessitat. Així mateix, en el cas que en un idioma únicament existisca un professor i no s'impartisca el dit idioma en una altra escola en l'àmbit territorial corresponent, la Direcció General d'Ordenació i Innovació Educativa i Política Lingüística podrà designar a un especialista per a completar el tribunal per a la valoració d'exercici o exercicis orals.
  
Sèptim
  
1. Cada exercici tindrà un valor del 100%, i es considerarà superat quan s'aconseguisca un mínim del 60%.
  
2. Finalitzada la primera sessió es farà pública una relació amb l'alumnat qualificat com apte o no apte, i prèviament a la segona sessió.
  
3. La relació d'alumnat apte en la primera sessió i l'acta final detallada amb totes les qualificacions serà publicada en el tauler d'anuncis de l'Escola.
  
4. Per a la valoració dels exercicis es tindran en compte els criteris de valoració elaborats en cada cas per la comissió elaboradora de les proves, que hauran de comunicar-se als concurrents per escrit a l'iniciar cada exercici. En cas d'existir diversos tribunals en la mateixa escola la Direcció Territorial de Cultura i Educació corresponent constituirà un tribunal coordinador únic.
  
Octau
  
Cada tribunal elaborarà un informe valoratiu de la prova proposada, que serà remés a la Direcció General d'Ordenació i Innovació Educativa i Política Lingüística en els deu dies següents a la realització de la prova, per al seu trasllat a la comissió elaboradora de manera que permeta revisar la proposta per a posteriors convocatòries.
  
Nové
  
L'alumnat concurrent podrà reclamar sobre la qualificació obtinguda en cada exercici i en la qualificació global de la prova quan estime que és incorrecta. Per a això el procediment i els terminis són els establits amb caràcter general en l'Orde de 23 de gener de 1990 (DOGV 07-02-90) i la Resolució de 23 de gener de 1990 (DOGV 07.02.90).
  
Disposició addicional
  
Autoritze les direccions generals d'Ordenació i Innovació Educativa i Política Lingüística i de Centres Docents perquè, dins de les seues respectives competències, adopten les mesures necessàries per al desenrotllament i aplicació de la present orde.
  
Disposició final
  
La present Orde s'aplicarà a partir del curs 2002-2003 en totes les Escoles Oficials d'idiomes de la Comunitat Valenciana i en tots els idiomes que tinguen autoritzats.
  
València, 24 de juliol de 2002
  
El conseller de Cultura i Educació